recursal/SuperWikiNEXT-32B huggingface dataset:
עוף טיקה מסאלה
**עוף טיקה מסאלה** (באנגלית: **Chicken tikka masala** - צ'יקן טיקה מסאלה; בהינדית: **चिकन टिक्का मसाला**; באורדו: **مرغ تکہ مصالحہ**) הוא מאכל בשר עוף המתובל בגאראם מסאלה או בקארי, המוגש ברוטב אדום המכיל לרוב עגבניות ולעיתים יוגורט או שמנת או חלב קוקוס.

מאכל זה, שמקורו שנוי במחלוקת, הפך עם השנים, בשל ההגירה הגדולה לבריטניה מהודו ופקיסטן, למאכל נפוץ במטבח הבריטי, ויש אף הרואים בו "מאכל לאומי" בריטי. רשת החנויות הבריטית מרקס אנד ספנסר מוכרת מדי שבוע כ-18 טון ממאכל זה.

ככל הנראה מקורו של המאכל באזור פונג'ב שבהודו, אולם יש הסוברים שאין מדובר במאכל הודי מקורי אלא במאכל שפותח במסעדות ההודיות באזור הסוהו של לונדון בשנות ה-70 של המאה ה-20.

רכיבים
------

מאכל זה מורכב מחתיכות עוף בסגנון טיקה - עוף המושרה ביוגורט והמבושל בתנור טנדורי. העוף מוגש עם רוטב המכיל גאראם מסאלה או תערובת תבלינים בעלת הרכב שונה, וכולל לרוב עגבניות או רסק עגבניות וכן שמנת או יוגורט ולפעמים חלב קוקוס. פפריקה או כורכום נותנים למנה את הצבע האדום או הכתום שלה.
אין מתכון רשמי למאכל זה.

מקור המנה
---------

עוף טיקה מסאלה
הסברה המקובלת למקורו של מאכל זה היא כי הוא הומצא במסעדה הודית, בנגלדשית או פקיסטנית בלונדון, וכי אין מדובר במאכל הודי מקורי. 

ישנה מחלוקת בשאלה אם המאכל הומצא בלונדון או בגלאזגו שבסקוטלנד, אף שישנם מומחים הודים הטוענים שמדובר במזון שמקורו בפונג'ב ושהמתכון יובא לבריטניה. מחלוקת זו הגיעה לידי דיון בפרלמנט הבריטי עת שחבר הפרלמנט מוחמד סארוואר (ממוצא פאקיסטני) הגיש הצעת חוק לפיה הפרלמנט יתמוך בפנייה לאיחוד האירופי לצורך קביעה של האיחוד שמדובר במאכל לאומי של סקוטלנד.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **עוף טיקה מסאלה** |

* מתכון באתר ה-BBC (באנגלית)
* ynet, יאללה מסאלה: צ'יקן טיקה ברוטב, באתר ynet, 15 באוקטובר 2009
* מתכון באתר "אכול ושאטו"
* עוף טיקה מסאלה, באתר אנציקלופדיה בריטניקה (באנגלית)

הערות שוליים
------------

1. ↑  כתבה בעיתון הגארדיאן, 19 באפריל 2001, המצטטת את נאומו של רובין קוק
2. ↑  מקורו של העוף טיקה מסאלה
3. ↑  הטיימז של הודו, **הסקוטים טוענים כי הם המציאו את העוף טיקה מסאלה**
4. ↑  אתר למנויים בלבד Dean Nelson and Jalees Andrabi, ‏Chicken tikka masala row grows as Indian chefs reprimand Scottish MPs over culinary origins, The Telegraph, 4 August 2009
5. ↑  הצעת חוק של הפרלמנט הבריטי בדבר הגדרת עוף טיקה מסאלה כמאכל לאומי סקוטי לצורך קבלת מעמד של מזון לאומי על פי חוקי האיחוד האירופי
**אניטה ק. באהן** (באנגלית: **Anita Kaplan Bahn**;‏ 1920 – 19 ביולי 1980) הייתה סטטיסטיקאית, אפידמיולוגית, רופאה וחוקרת סרטן אמריקאית.

ביוגרפיה
--------

באהן נולדה בניו יורק, בגיל 15 עזבה את לימודיה בתיכון, וארבע שנים מאוחר יותר סיימה את לימודיה במכללת האנטר, שם הוענקו לה תואר ראשון בביולוגיה ותעודת הוראה. בנוסף לכך היא למדה גם פיזיקה, בוטניקה, מתמטיקה וסטטיסטיקה במוסדות שונים, אך לא השלימה את לימודיה באף אחד מהתחומים האלה. למרות זאת התקבלה לעבודה במכון המחקר הלאומי לבריאות הנפש, שם עבדה מ-1951 עד 1966. במהלך תקופה זו למדה לימודי דוקטורט באוניברסיטת ג'ונס הופקינס, תחת הדרכתו של ג'רום קורנפילד. תואר הדוקטור למדעים הוענק לה ב-1960. מחקרה שם עסק במתודולוגיה של מחקר המטופלים במרפאות החוץ לבריאות הנפש במדינת מרילנד. ב-1966 הצטרפה לבית הספר לרפואה של פנסילבניה כפרופסור לביוסטטיסטיקה. בנוסף לעבודתה כמרצה, למדה גם בבית הספר לרפואה, וקיבלה תואר דוקטור לרפואה (MD) ב-1972.

בהמשך התמנתה לתפקיד האפידמיולוגית הראשית של מדינת מרילנד, ומאוחר יותר הצטרפה לבית הספר לרפואה של אוניברסיטת פנסילבניה כפרופסור לאפידמיולוגיה ובריאות הציבור, שם עמדה בראש מכון המחקר לאפידמיולוגיה של הסרטן. במקביל עסקה במחקר גם במסגרת המכון הלאומי לחקר הסרטן וכן באוניברסיטת טמפל. ב-1980 נתבקשה לעמוד בראש תוכנית חדשה ללימודי אפידמיולוגיה באוניברסיטת סן דייגו, אך נפטרה לאחר אירוע מוחי בטרם החלה בתפקידה החדש.

תרומתה למדע
-----------

בעבודתה המדעית תרמה תרומות חשובות בחקר הסרטן. באחר ממחקריה החשובים היא זיהתה גורמי סיכון סביבתיים לסרטן המעי הגס. כן זיהתה את בשנת 1967 החומר PCB, שהיה אז בשימוש נפוץ, כגורם סיכון למלנומה. בסך הכל היא פרסמה למעלה מ-150 מאמרים מדעיים. כמו כן, היא כתבה שני ספרי לימוד לתחומי הביוסטטיסטיקה והאפידמיולוגיה.

פרסים
-----

באהן נבחרה לעמיתה באיגוד האמריקני לסטטיסטיקה ב-1970. כן נבחרה כעמיתה באיגוד האמריקני לבריאות הציבור ובאיגוד האמריקני לרפואה מונעת.

קישורים חיצוניים
----------------

* אניטה ק. באהן, באתר פרויקט הגנאלוגיה במתמטיקה

* Anita K. Bahn, Distinguished Epidemiologist 1920-1980 - AJPH December 1980, Vol. 70, No. 12, pages 1311-1312
* Anita Bahn, Former Md. Epidemiologist – The Washington Post, July 23, 1980
* Anita K. Bahn's scientific contributions while affiliated with National Institute of Mental Health (NIMH) (Bethesda, United States) and other places - ResearchGate


|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007371678905171
* ISNI: 0000 0000 8454 4435
* LCCN: n82041111
* MGP: 49718
* NKC: ola2004235581
* NLK: KAC199601349
* NTA: 069187916
* VIAF: 91241216
* WorldCat: lccn-n82041111

 |
**יורם אלסטר** (נולד ב-28 בנובמבר 1936) הוא מומחה מחשוב, מנכ"ל משרד התקשורת בשנים 1984–1987 ויו"ר "בזק" בשנים 1987–1991.

ביוגרפיה
--------

יורם אלסטר למד בבית ספר התיכון עירוני א' בתל אביב. לאחר שירותו בצה"ל למד בטכניון בחיפה בעל תואר מוסמך למדעים באלקטרו-טכניקה. עם סיום לימודיו חזר לצה"ל ושירת כקצין בחיל הקשר בשנים 1960–1963. בשנים 1963–1975 עבד בחברת המחשבים י.א. מיטווך ובניו בתפקידי מתכנת, מנתח מערכות מידע, מנהל פרויקט, ומנהל מערכות תקשורת ועיבוד נתונים. ב-1969 מונה למנהל אגף המחשבים ושירותי עיבוד נתונים. בשנים 1975–1978 שימש יועץ עצמאי למחשוב. בשנת 1978 הקים, מטעם הבנקים בישראל, את חברת שירותי בנק אוטומטיים וכיהן כמנכ"ל החברה עד לשנת 1984.

נמנה עם פעילי התנועה הדמוקרטית לשינוי, ועם התפצלותה המשיך ב"שינוי - מפלגת מרכז". בשנים 1984–1987 כיהן כמנכ"ל משרד התקשורת, תחת שר התקשורת אמנון רובינשטיין. בשנים 1987–1991 כיהן כיו"ר דירקטוריון "בזק". מ-1992 עסק בייעוץ לניהול ותקשורת.

ב-1992 מונה לדירקטור מטעם הציבור בבנק דיסקונט לישראל. שימש דירקטור בבנק מרכנתיל דיסקונט, דלין הפקות (1991), דור כימיקלים, דגם מערכות, משוב מחשבים ואלקטרה מוצרי צריכה.

כיהן כנשיא איל"א - האיגוד הישראלי לעיבוד אינפורמציה, יו"ר אגודת בוגרי הטכניון, בשנים 2003–2012 היה יו"ר הוועד המנהל של הטכניון, חבר בחבר הנאמנים של אוניברסיטת בן-גוריון בנגב, חבר המועצה הישראלית ליחסי חוץ, חבר ההנהלה הישראלית של הקונגרס היהודי העולמי, סגן ומ"מ ראש המועצה המקומית רמת השרון, חבר הנהלת ההתאחדות לספורט, חבר הנהלת האיגוד הישראלי לשחמט ויו"ר האיגוד משנת 1999, יו"ר אס"א.

בשנת 2012 העניקה לו עיריית רמת השרון את התואר יקיר רמת השרון. בשנת 2013 העניק לו הטכניון תואר דוקטור לשם כבוד.

נשוי לפאני ואב לשלושה ילדים. בתו, אורית אלסטר, היא ראש החטיבה העסקית בבנק דיסקונט.

קישורים חיצוניים
----------------

* יורם אלסטר, באתר News1
* הוכרזו מקבלי התואר דוקטור לשם כבוד ועמית כבוד של הטכניון, באתר "מגזין המושבות", 22 במאי 2013
* אתר למנויים בלבד אברהם בלבן, סיור עם יורם אלסטר במחוז ילדותו, באתר הארץ, 18 ביולי 2023

הערות שוליים
------------

1. ↑  יורם אלסטר, יו"ר הוועד המנהל של הטכניון, בערוץ YouTube של הטכניון

| מנכ"לי משרד התקשורת |
| --- |
| 

|  |
| --- |
| חיים בן-מנחם • ישעיהו לביא • שמחה סורוקר • משה גדרון • גדעון לב • אליהו ברק • צבי צילקר • יורם אלסטר • בן-עמי גוב • יצחק איש-הורביץ • אברהם דורון • משה ארד • שלמה וקס • דניאל רוזן • אורי אולניק • אבי בלשניקוב • מרדכי מרדכי • עדן בר-טל • אבי ברגר • שלמה פילבר • מימון שמילה (מ"מ) • נתנאל כהן • לירן אבישר בן-חורין |

 |
**אמצעי ייצור** (בגרמנית: **Produktionsmittel**) הוא מונח שטבע קרל מרקס לציון אותו חלק מכוחות הייצור הכולל אמצעים פיזיים, לא אנושיים, המשמשים בייצור.

שדות חקלאיים (אמצעי ייצור)
בין גורמים אלו ניתן למנות מפעלים, מכונות, כלים וחומרי גלם, כמו גם הון תשתיתי והון טבעי, גורמי הייצור הקלסיים בניכוי הון פיננסי והון אנושי. בשימוש מחוץ לחוג התפיסה המרקסיסטי מתייחס המונח בדרך כלל לחומרי גלם ולהון תשתיתי או, לעיתים, כהגדרה כוללת לקניין.

על פי תפיסתו של מרקס, לקפיטליסט הבורגני יש בעלות על אמצעי ייצור, אך לא על כוח הייצור (כלומר, עבודה) ואילו לפועל בעלות על כוח הייצור, אך לא על אמצעי ייצור. על פי תפיסתו, הקפיטליסט הופך את הפועל לחפץ, כגורם ייצור נוסף, ומשתמש בכוח העבודה שלו, בשילוב עם אמצעי הייצור, כדי לייצר סחורות. מכאן שבתוך הסחורה מוטמע חלק שמקורו בהון התשתיתי וההון הטבעי וחלק שמקורו בעבודה.

על פי ניתוחו של מרקס, כדי להגיע לקומוניזם אמיתי יש לשלול מן הקפיטליסט את אמצעי הייצור – היינו, להביא לביטול חיובי של הבעלות הפרטית על הקניין. בהיעדר רכוש פרטי, חזה מרקס, ייעלם המאבק המעמדי ותיווצר החברה העתידית, הקומוניסטית, שבה ישרור שוויון אמיתי.

|  |  |
| --- | --- |
| בקרת זהויות עריכת הנתון בוויקינתונים | 
* GND: 4175804-3

 |
שגיאות פרמטריות בתבנית:חברה מסחרית   
שימוש בפרמטרים מיושנים [ אנשי מפתח ] 

"**KPMG סומך חייקין**" היא פירמה ישראלית לראיית חשבון וייעוץ, חברה ברשת העולמית KPMG, אחת מארבע הפירמות המובילות בעולם לשירותים פיננסים וייעוץ עסקי.

היסטוריה
--------

"סומך חייקין" הוקמה בשנת 1922, כיום היא מונה כ100 שותפים ו-1,600 עובדים. אלה כוללים רואי חשבון, כלכלנים, עורכי דין, אנליסטים, כותבי קוד, מנתחי דאטה, מומחי אבטחת מידע ועוד.

לפירמה חמישה סניפים. המשרד הראשי ממוקם ברחוב הארבעה בתל אביב, ומשרדים נוספים נמצאים בחיפה, באר שבע, בני ברק וירושלים. הפירמה מתמחה בהענקת שירותים במעטפת כוללת, החל משירותי ביקורת, מיסוי ישראלי, מיסוי בינלאומי ומחירי העברה, ושירותי ייעוץ בעולמות הכלכליים והאסטרטגיים, מיזוגים ורכישות, ייעוץ בתחום מערכות המידע – סייבר, BI ואנליטיקס - ייעוץ ניהול סיכונים, ביקורת פנים, אחריות תאגידית ועוד.

בין לקוחותיה של "KPMG סומך חייקין" נכללים עשרות גופים ציבוריים ופרטיים, הפועלים בתחומי פעילות מגוונים. ביניהם חברות הזנק, חברות מידל מרקט, מלכ"רים ועמותות.

הפירמה מנהלת מספר פורומים מקצועיים. חברי הפורום מקבלים עדכונים מקצועיים שוטפים, מחקרים וניתוחים, הזמנות לאירועים וכנסים ועוד. בין הפורומים בישראל: פורום CFO לסמנכ"לי כספים וחשבים בכירים, פורום הדירקטורים והדירקטוריות – Board Leadership, פורום מנהלי אחריות תאגידית, פורום מנכ"לי עסקים קטנים ובינוניים ופורום פודטק – מזון וחקלאות.

יו"ר הפירמה הוא גד סומך והשותף המנהל הנוכחי הוא ערן שלו.

ראו גם
------

* ביג פור
* KPMG

קישורים חיצוניים
----------------

* אתר האינטרנט הרשמי של KPMG ישראל
* KPMG סומך חייקין, ברשת החברתית פייסבוק

* KPMG סומך חייקין, ברשת החברתית LinkedIn

* KPMG סומך חייקין, סרטונים בערוץ היוטיוב
**Nordeus** היא חברה סרבית שממוקמת בבלגרד, המפתחת משחקי מחשב לרשתות חברתיות. החברה מפתחת גם משחקים למכשירים ניידים כגון טאבלטים וכן משחקי דפדפן.

החברה נוסדה במרץ 2010 על ידי יוצאי חברת מיקרוסופט ברנקו מילוטינוביץ', איוון סטוז'יסבלשביץ' ומילאן ג'ובוביץ'. Nordeus פועלת על ידי מימון עצמי ונחשבת לחברה בעלת צמיחה מהגבוהות באירופה בתחום משחקי המחשב.[דרוש מקור] נכון לאוקטובר 2012, מועסקים בה 75 עובדים.

משחקים
------

המשחק הראשון של החברה, Top Eleven Football Manager - ניהול קבוצת כדורגל המתאפשר גם בזמן אמת, הוכרז רשמית במאי 2010. במשחק זה יש למעלה מ-6 מיליון מנג'רים בפייסבוק, למעלה מ-2 מיליון הורדות למכשירים עם מערכת הפעלה Android ולמעלה מ-800 אלף הורדות למכשירים עם מערכת הפעלה iOS.
החל מ-8 במאי 2012 המשחק זמין גם ברשת החברתית הרוסית Odnoklassniki.ru.

קישורים חיצוניים
----------------

ויקישיתוף מדיה וקבצים בנושא **Nordeus** בוויקישיתוף
* אתר האינטרנט הרשמי של Nordeus
* Nordeus, ברשת החברתית פייסבוק

* Nordeus, ברשת החברתית אקס (טוויטר)

* Nordeus, ברשת החברתית אינסטגרם

* Nordeus, ברשת החברתית LinkedIn
אין לבלבל עם אין לבלבל ערך זה, העוסק בשבועון ביידיש שיוצא לאור בארצות הברית על ידי חסידות סאטמר, עם הערך "דער יוד", העוסק בעיתונים ביידיש שהופיעו במפנה המאה ה-20.

**דער איד** הוא שבועון ביידיש היוצא לאור בארצות הברית. נוסד בשנת ה'תשי"ג (1953), וכיום יוצא לאור על ידי חסידי סאטמר, אך הוא משמש את כלל הציבור החרדי דובר היידיש בארצות הברית ובעולם.

לשונו של העיתון והכתיב הנוהג בו תואמים את ניב היידיש המקובל בסאטמר, השונה מהיידיש התקנית המפוקחת בידי ייוו"אָ, שהיא הניב המקובל בספרות האקדמית. עובדה זו באה לידי ביטוי כבר בשם העיתון, שעל פי הכתיב הסטנדרטי צריך היה להיות "דער ייד".

היסטוריה
--------

העיתון הוקם בשנת תשי"ג (1953) על ידי אהרן רוזמרין, שהיה לפני כן מצוות הכותבים בדער מארגען זשורנאל. יחסית לעיתוני היידיש באותה תקופה, היה דער איד העיתון המזוהה ביותר עם החרדים בארצות הברית. העורך הראשון היה הוגה הדעות אוריאל צימר.

בסביבות שנת ה'תשט"ו (1955) מכר רוזמרין את השליטה בעיתון לחסידות סאטמר, מאז ואילך היה האדמו"ר מסאטמר רבי יואל טייטלבוים מתווה הקו של העיתון; קו חסידי-שמרני ואנטי ציוני, באופי הקנאי של חסידות סאטמר. בתקופה זו יצא העיתון לאור אחת לשבועיים. האדמו"ר מסאטמר מינה את בערל פרידמן (ייד'), בנו של ליפא פרידמן (ייד'), לעורך ראשי של העיתון. העיתון הודפס מעל 40 שנה בבית הדפוס של סנדר דייטש (ייד').

בשנת ה'תשל"ב (1972) שודרג העיתון על ידי חיים משה שטאובר, והוא החל לסקר חדשות עולמיות. מאז החל לצאת לאור בקביעות מידי סוף שבוע.

העיתון שימש במשך כ-40 שנה כעיתון החרדי היחידי באמריקה, עד לפרישתו של אברהם פרידמן (ייד'), ששימש כעורך בעיתון, שעזב את המערכת בשנת ה'תשמ"ו (1986) וייסד את העיתון די צייטונג (אנ') הנוקט בגישה א-מפלגתית ומאופיין בסקירה פוליטית רחבה יותר מדער איד.

אחרי הפיצול בחסידות סאטמר בשנת תש"ס, נמצא העיתון בשליטת הבן הצעיר הרב זלמן לייב טייטלבוים. חסידי האח, הרב אהרן טייטלבוים, הקימו עיתון מתחרה בשם "דער בלאט".

תפוצה, מאפיינים ועורכים
-----------------------

על פי מגזין טאבלט, נכון לשנת 2018 העיתון "דער איד" נמכר ברחבי העולם במחזור של כ-80,000 עותקים. העיתון מפרסם גם מהדורה יומית, שעל פי אתר האינטרנט שלו מנויים בו כ-15,000 קוראים.

כמקובל בעיתונות החרדית העיתון נמנע מלפרסם תמונות נשים והוא מצנזר חדשות תרבות וספורט. מעבר לכך, העיתון מוביל קו נוקשה נגד מדינת ישראל והציונים, ואף נגד אגודת ישראל ושאר המפלגות של הציבור החרדי בישראל. לעיתים קרובות הוא אף כותב בסגנון לעגני וסרקסטי נגד אגודת ישראל ותנועות נוספות אותן הוא מזהה כציוניות. העיתון נוטה לסקר מחלוקות פנימיות בין שתי חצרות סאטמר.

העורך הראשי של העיתון כיום הוא אהרן פרידמן (ייד'), ומאמר המערכת נכתב על ידי משה יודא (לייב) דייטש (ייד'). בין העורכים נמנים גם וולף דייטש (ייד') ואביו שמואל אהרן דייטש, בנו של סנדר דייטש; והרשל פרידמן (ייד'), אחיו של עורך העיתון אהרן פרידמן, הכותב תחת שמות העט "פ. הירש", "באבד" ושמות אחרים.

ראו גם
------

* עיתונות חרדית

קישורים חיצוניים
----------------

* אתר האינטרנט הרשמי של דער איד
* אתר המהדורה היומית של "דער איד"
* ארכיון עיתוני דער איד משנת 1991 ואילך
* דער איד במכלול היידית
* דער איד, ברשת החברתית אקס (טוויטר)

הערות שוליים
------------

1. ↑  היומונים החרדים משיבים מלחמה לנכתב ב"דער איד" באתר לדעת.
תינוק הלוקה במיקרוטיה
**מיקרוטיה** היא מום מולד, שבו נולד תינוק עם אוזן חיצונית קטנה ולא מפותחת, ולפעמים חסרה לחלוטין (אנוטיה). המום מתבטא ברוב המקרים בצד אחד של הפנים (בדרך כלל צד ימין), ולא בשני צידי הפנים.

קיימות 4 רמות של מיקרוטיה:

* רמה 1 - אוזן חיצונה ותעלת שמע קטנה מהרגיל.
* רמה 2 - אוזן חיצונה קטנה בהרבה וחסימה של תעלת השמע החיצונית.
* רמה 3 - במקום אוזן חיצונה קיימת רק רקמת סחוס. תעלת השמע החיצונית ועור התוף אינם קיימים.
* רמה 4 - כלל לא קיימת אוזן.

שכיחות
------

מיקרוטיה מתרחשת אחת ל-8,000 לידות, ו-66% מן המקרים הם אצל זכרים. 60% מהמומים מופיעים באוזן ימין, 30% באוזן שמאל וב־10% מהמקרים המום מופיע בשתי האוזניים.
לא ידוע על גורם ספציפי להתפתחות המום, אם כי יש לעיתים רחוקות קשר תורשתי, כך שבאותה משפחה יש הופעה חוזרת של המום.

השפעות
------

מיקרוטיה היא בעיה אסתטית בעיקרה אם כי בעלת השפעה על השמיעה באוזן הבעייתית.
לרוב נלוות למיקרוטיה תופעת האטרזיה, חסימת האוזן התיכונה ועיוות של עצמות השמע ולעיתים אף עיוות של האוזן הפנימית, כך שנגרמת לחולה ירידת שמיעה משמעותית באוזן הלוקה.
המיקרוטיה אינה משפיעה על עצב השמע, כך שעזרי שמיעה כמו שתל baha יכולים לפתור את בעיית השמיעה. לרוב עקב הירידה בשמיעה, הילדים הסובלים ממיקרוטיה/אטרזיה נחשבים כילדים עם שמיעה חד צידית, וצריכים לקבל תמיכה על מנת למנוע בעיות התפתחות הקשורות לשמיעה.

הטיפול במיקרוטיה יעשה על ידי מנתח פלסטי, יכלול השתלה של תחליף לאוזן בסדרת ניתוחים. המקור לתחליף האוזן יכול להיות אורגני, סחוס של התורם עצמו למשל מהצלעות (הגישה השכיחה יותר לטיפול), או התקנת שתל מחומר חיצוני.

קישורים חיצוניים
----------------

ויקישיתוף מדיה וקבצים בנושא **מיקרוטיה** בוויקישיתוף
* מיח"א מרכז ילדים חרשים
* הסבר על המום באתר של ד"ר ברנט
* הסבר על המום באתר של ד"ר עמי ברק
* הסבר על המום באתר של ד"ר שי דובדבני

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**תומש סאס** (במקור **שלזינגר**, בהונגרית: **Szász Tamás István**; באנגלית: **Thomas Stephen Szasz**;‏ בודפשט, 15 באפריל 1920 – 8 בספטמבר 2012) היה רופא יהודי אמריקאי ממוצא הונגרי. פרופסור לפסיכיאטריה באוניברסיטה של מדינת ניו יורק. סאס נודע כאחת הדמויות הבולטות בתנועה האנטי-פסיכיאטרית, כמבקר של המוסריות שבפסיכיאטריה המודרנית והיסודות המדעיים שלה והשימוש בפסיכיאטריה ככלי לשליטה חברתית בחברה המודרנית.

ספריו המפורסמים ביותר הם "המיתוס של מחלת הנפש" (The Myth of Mental Illness) ו-"The Manufacture of Madness: A Comparative Study of the Inquisition and the Mental Health Movement", בהם שטח את טיעוניו העיקריים בנושא.

ביוגרפיה
--------

תומאס סאס נולד בבודפשט, הונגריה, ב-15 באפריל 1920, להורים יוליוס ולילי סאס (שלזינגר), ממוצא יהודי. בשנת 1938, על רקע דאגות גוברות בעקבות האנשלוס, היגרה משפחתו לארצות הברית. הוא סיים לימודי תואר ראשון באוניברסיטת סינסינטי והמשיך בלימודי רפואה, אותם סיים בשנת 1944. באותה שנה אף התאזרח בארצות הברית.

סאס סיים התמחות בבית החולים הכללי בסינסינטי ועבד במכון שיקגו לפסיכואנליזה בין השנים 1951–1956. לאחר מכן החל לעבוד כמרצה לפסיכיאטריה באוניברסיטת המדינה של ניו יורק בסירקיוז, שם היה עד לפרישתו. לסאס הוענק תואר פרופסור אמריטוס באוניברסיטה בה לימד.

סאס החל במאבקו נגד הפסיכיאטריה המודרנית כבר בשנת 1969, בטוענו שזכויות אדם נרמסות תחת טיפולים שגויים הנובעים מתפיסה בסיסית שגויה של הפסיכיאטריה את התנהגות האדם.

ב-1973 העניקה לו האגודה ההומניסטית האמריקנית את התואר "הומניסט השנה".

עמדותיו
-------

במאמרו "המיתוס של מחלת הנפש" (1961) ובכתביו האחרים, בין השאר בספרו המאוחר יותר "כפייה כריפוי: היסטוריה ביקורתית של הפסיכיאטרית" (2007), טען סאס שהמונח "מחלת נפש" אינו יותר ממטפורה לא מוצלחת של התנהגות לא רצויה כמחלה. לדבריו, אין דבר כזה "מחלת נפש", מכיוון שהתנהגות שמתוארת כמחלת נפש איננה מחלה אורגנית. סאס גרס כי פסיכיאטרים טוענים שמחלת נפש היא תמיד פגם מוחי כתוצאה מחוסר איזון כימי במוח, אולם הם לא מסוגלים להוכיח את טענתם.

סאס נודע בציטוט: "אם אתה מדבר עם אלוהים זו תפילה, אם הוא עונה לך זו סכיזופרניה".

ראו גם
------

* אנטי פסיכיאטריה

קישורים חיצוניים
----------------

ויקישיתוף מדיה וקבצים בנושא **תומאס סאס** בוויקישיתוף
* 

* אתר האינטרנט הרשמי של תומאס סאס
* תומאס סאס, ברשת החברתית Goodreads
* Dr. Thomas Szasz, Psychiatrist Who Led Movement Against His Field, Dies at 92, הניו יורק טיימס
* תום שגב, הפסיכיאטר הוא עירום, כותרת ראשית, 12 באוקטובר 1983
* חמוטל גרייף-ירון, השמן שעל גלגלי ההיסטוריה הפסיכיאטרית - חלק א': לינג, סאס ופוקו (אורכב 20.04.2010 בארכיון Wayback Machine)
* דפנה כצנלסון בנק, המיתוס של חוות הדעת הפסיכיאטריות, באתר News1 מחלקה ראשונה, 7 בספטמבר 2008

הערות שוליים
------------

1. ↑  Thomas Szasz: A conversation with Alan Kerr. Psychiatric Bulletin 1997;21:39-44.
2. ↑  Author Biography: Thomas Stephen Szasz

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007268595505171
* BnF: cb119258569 (data)
* CANTIC: a10161119
* GND: 119100347
* ICCU: CFIV038465
* ISNI: 0000 0001 2101 6456
* LCCN: n50012656
* NKC: jn19990008388
* NLG: 98523
* NLK: KAC2018I5807
* NLP: a0000003026226
* NTA: 068194277
* SNAC: w6070x29
* SUDOC: 027153029
* Trove: 1225825
* VIAF: 59089664
* WorldCat: lccn-n50012656

 |
**ביץ' בם בע"מ**, המוכרת יותר בשמה באנגלית **Beach Bum**, היא חברת משחקי רשת ישראלית.

החברה הוקמה במרץ 2015 על ידי גיגי לוי-וייס (יו"ר פעיל של החברה) ואורי שחק (דירקטור בחברה), שניים ממייסדי חברת משחקי הרשת פלייטיקה שפרשו ממנה. מייסדים נוספים הם שחר שצלקה (מנכ"ל החברה), קרן מרום (סמנכ"ל תפעול) וגיל לוי. סמוך להקמתה גייסה החברה שלושה מיליון דולר מהמייסדים ומקרן 83North. משרדי החברה שוכנים ברעננה, ובספטמבר 2021 הועסקו בה 150 עובדים. 

משחקי המובייל של החברה מבוססים על משחקי לוח ומשחקי קלפים פופולריים. המשחקים הפופולריים ביותר של החברה הם Lord of the Board (המבוסס על שש בש), Spades Royale (המבוסס על משחק קלפים) וGin Rummy Stars (המבוסס על משחק קלפים). 

בספטמבר 2021 נמכרה החברה לחברת משחקי ההייפר-קז'ואל (Hyper-casual game) הצרפתית Voodoo (אנ'), תמורת 300 מיליון דולר, ועוד 200 מיליון דולר המותנים בעמידה ביעדים.

קישורים חיצוניים
----------------

* אתר האינטרנט הרשמי של ביץ' בם
* ביץ' בם, ברשת החברתית פייסבוק

* ביץ' בם, ברשת החברתית אינסטגרם

* ביץ' בם, ברשת החברתית LinkedIn
* שירות כלכליסט, איך משחק שש בש בסמארטפון מגיע לשווי של חצי מיליארד דולר?, באתר כלכליסט, 24 באוקטובר 2021

הערות שוליים
------------

1. ↑  אסף גלעד, מייסדי פלייטיקה שפרשו הקימו סטארט־אפ למשחקי לוח דיגיטליים, באתר כלכליסט, 1 באוגוסט 2016
2. ↑  סופי שולמן, אקזיט נוסף למייסדי פלייטיקה: חברת הגיימינג Beach Bum נמכרת בחצי מיליארד דולר, באתר כלכליסט, 30 בספטמבר 2021
**סוגו** (באנגלית: **Sogou**; במנדרינית: **搜狗**) היא חברת טכנולוגיה סינית המתמחה בשירותים ומוצרים הקשורים לאינטרנט, הכוללים טכנולוגיות פרסום מקוון, מנוע חיפוש, דפדפן אינטרנט, טכנולוגיית זיהוי קול, תוכנה וחומרה.

סוגו מעסיקה כ-3,000 עובדים ומספקת שירות ללקוחות דוברי מנדרינית ברחבי העולם. משרדיה הראשיים נמצאים בעיר גואנגג'ואו, סין.

על פי נתונים סטטיסטים, 16.7% מגולשי האינטרנט בסין, המחפשים באינטרנט משתמשים בסוגו כמנוע החיפוש הראשי.

היסטוריה
--------

סוגו הוקמה בשנת 2004 על ידי וואנג שיאהוצ'ואן (Wang Xiaochuan) כחטיבה בתוך חברת סוחו (Sohu) במטרה לפתח מנוע חיפוש חדש שאותו השיקה בסוף אותה שנה.

בשנת 2006, שחררה את תוכנת סוגו פין-יין (Sogou Pinyin) המאפשרת כתיבת מנדרינית תקנית באותיות לטיניות ונמצאת בשימוש של כ-300 מיליון משתמשים.

בשנת 2010, נהפכה סוגו מחטיבה פנימית של חברת סוחו לחברה עצמאית.

בשנת 2013, בעקבות רכישה על ידי טנסנט מוזגה סוגו עם מנוע החיפוש סוסו (SoSo) והושקעו בחברה של כ-448 מיליון דולר.

בשנת 2014, רשמה החברה ציון דרך חשוב כשהפכה למנוע החיפוש העיקרי של אתר QQ.com ותוכנת WeChat.

בתאריך 9 בנובמבר 2017, החלה להיסחר בבורסה לניירות ערך בניו יורק, תחת השם SOGO.

בשנת 2018, דיווחה החברה על רווח נקי של כ-98 מיליון דולר.

קישורים חיצוניים
----------------

* 

* אתר האינטרנט הרשמי של Sogou (בסינית)
* אושרית גן-אל, ‏ערב טוב יונית, את מפוטרת: הכירו את מגישת החדשות הרובוטית הראשונה, באתר גלובס, 4 במרץ 2019

הערות שוליים
------------

1. ↑  Sohu Surges as Its Chinese Search Engine Prepares U.S. IPO - Bloomberg, web.archive.org, ‏5 בנובמבר 2011
2. ↑  Sogou Announces Second Quarter 2020 Results, Sogou InvestorRoom (באנגלית)
3. ↑  תשקיף, באתר www.sec.gov
4. ↑  Sogou Sets Sights on Google China, Marbridge Consulting
5. ↑  Chinese search engine Sogou up 4% following IPO, TechCrunch (באנגלית)
6. ↑  With eye on AI, Sogou debuts on New York Stock Exchange - Business - Chinadaily.com.cn, www.chinadaily.com.cn
7. ↑  Yue Wang, Tencent Aims To Bolster Search Business With Proposed Sogou Buyout, Forbes (באנגלית)
שרבטה סקנג'בין - משקה קר
עלי חסה וסירופ סקנג'בין, ממנהגי חג ה'סיזדה בדר'
**סקנג'בין** (פרסית: **سکنگبین**, ערבית: **سکنجبین**) הוא סירופ המשמש להכנת משקה המקובל במטבח הפרסי. הוא עשוי מתערובת של דבש או סוכר עם חומץ, ולעיתים מטובל גם בנענע או מנטה. 

מקובל להגישו בקיץ כמשקה צונן (שרבטה סקנג'בין - شربت سکنجبین), בייחוד בקיץ, לעיתים בלוויית חתיכות מלפפות. בחג ה'סיזדה בדר'(אנ') הנחגג ביום האחרון של הנורוז (היום השלושה עשר לחודש הראשון בלוח השנה הפרסי) מקובל לאכול עלי חסה טבולים בתרכיז. המשקה נפוץ מאירן גם למטבחים הסלג'וקיים והעותמניים, ובטורקית הוא מכונה **Sirkencübin**. סולטנים עותמאניים נהגו לשתות אותו במיוחד בארוחות האיפטר בימי הרמאדן.

מקורתיו של הסירופ עתיקים והוא מתואר כבר על ידי אבן סינא בחיבור 'ייתרונות המשקא הנקרא סקנג'בין' (ערבית:منافع الشراب المسمي سكنجبين). המשקה מוזכר גם בשירו של ג'לאל א-דין רומי - "תן עוד דבש לסקנג'בין, כי אנחנו הולכים ומוסיפים חומץ'.

השם סקנג'בין נגזר מהשורש הפרסי סרקה (سرکه) שפירושו חומץ, והשורש 'אנגבין' (انگبین) שפירושו דבש. בערבית האות ک השנייה מוחלפת ב-ج (או בכתב פונטי הצליל /g/ מתחלף ב-/dʒ/).

קישורים חיצוניים
----------------

ויקישיתוף מדיה וקבצים בנושא **סקנג'בין** בוויקישיתוף
* מתכון לשרבטה סקנג'בין
* סרטון המראה כיצד מכינים סקנג'בין

הערות שוליים
------------

1. ↑  Seljuk Cuisine: A Chef's Quest for His Soulmate by Omur Akkor (באנגלית)
2. ↑  Mehmet SARIOĞLAN &
Gülhan CEVİZKAYA, TÜRK MUTFAK KÜLTÜRÜ: ŞERBETLER, page 247 (בטורקית)
3. ↑  تحميل كتاب سكنجبين = منافع الشراب المسمي سكنجبين؛ابن سينا ل ابن سينا، حسين بن عبدالله pdf, كتاب بديا, ‏20 בינואר 2019 (בערבית)
4. ↑  Dı̂vân-i Kebı̂r: Bahr-i hezec ahrab museddes, translated by Nevit Oguz Ergin, Volume 14 page 24: "Give more honey for iskencubin, Because we keep increasing the vinegar" (באנגלית)
**ריצ'רד יוג'ין בארלו** (באנגלית: **Richard Eugene Barlow**; נולד ב-12 בינואר 1931 בגלסבורג, אילינוי) הוא מתמטיקאי וסטטיסטיקאי אמריקאי, שנחשב יחד עם פרנק פרושאן כמייסד תחום האמינות המודרני. הוא היה פרופסור באוניברסיטת קליפורניה, ברקלי מ-1963 ועד פרישתו ב-1999.

הוא הציג את המושג "זמן כולל במבחן" בתורת האמינות. הוא ופרושן כתבו יחד את הספר ה*תיאוריה המתמטית של אמינות*.

ביוגרפיה
--------

בארלו קיבל את התואר הראשון שלו במתמטיקה מנוקס קולג' ב-1953 ואת התואר השני שלו מאוניברסיטת אורגון ב-1955. בשנת 1961 הוא קיבל את הדוקטורט שלו בסטטיסטיקה מתמטית מאוניברסיטת סטנפורד תחת שמואל קרלין. עבודת הדוקטורט שלו נקראה *יישומים של תהליכים סמי-מרקוביים לפתרון בעיות באמינות*. לאחר סיום הלימודים עבד במכון לניתוחי ביטחון במשך שנה. מ-1963 ועד פרישתו ב-1999 היה פרופסור באוניברסיטת ברקלי. בהיותו בברקלי הדריך כמה דוקטורנטים בחקר ביצועים.

בארלו היה מדען אורח במעבדות בואינג ב-1966 ובאוניברסיטת פלורידה סטייט ב-1975 וב-1976 (עם פרנק פרושן). מ-1963 עד 1969 היה יועץ לתאגיד ראנד .

בנוסף לתורת האמינות, הוא עסק במודלים הסתברותיים, בסטטיסטיקה בייסיאנית ובניתוח נתונים סטטיסטיים.

ב-1991 הוענק לו פרס ג'ון פון נוימן עם פרנק פרושן. הוא עמית של המכון לסטטיסטיקה מתמטית, האיגוד האמריקאי לסטטיסטיקה, והמכון לחקר ביצועים ומדעי הניהול.

חיים אישיים
-----------

בארלו נשוי משנת 1956 ולו ארבעה ילדים.

קישורים חיצוניים
----------------

* ריצ'רד בארלו, באתר פרויקט הגנאלוגיה במתמטיקה

הערות שוליים
------------

1. ↑  Hayakawa Yu; Irony Telba Zalkind; Xie Min (21 בדצמבר 2001). *System And Bayesian Reliability: Essays In Honor Of Professor Richard E Barlow On His 70th Birthday*. World Scientific. ISBN 978-981-4489-34-8. `{{cite book}}`:  (עזרה)
2. ↑  "Richard E. Barlow". *Informs*. נבדק ב-18 באוגוסט 2019. `{{cite web}}`:  (עזרה)
3. ↑  "Richard Barlow". *Mathematics Genealogy Project*. נבדק ב-18 באוגוסט 2019. `{{cite web}}`:  (עזרה)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007605526405171
* BnF: cb12443929w (data)
* GND: 170529533
* ISNI: 0000 0001 0885 1625
* LCCN: n80070606
* LNB: 000124039
* MGP: 46566
* NKC: ola2004219944
* NTA: 071686444
* SUDOC: 033587248
* VIAF: 291080495
* WorldCat: lccn-n80070606

 |
**אל מונטזה** (בערבית: **أسواق المنتزه**; באנגלית: **Al Muntazah**) היא רשת המרכולים הגדולה ביותר בבחריין.

מטה החברה הראשי נמצא בעיר מוחראק, בחריין, מלבדו מפעילה החברה כ-30 סניפים נוספים בבחריין, ערב הסעודית וקטר.

היסטוריה
--------

החברה הוקמה בשנת 1984, בעיר מוחראק ובהמשך פתחה החברה עוד כ-10 סניפים בערים רפאע, חמד, מנאמה, סיתרה, עיסא, ערד, חורה וגלעלי.

בשנת 2002, החרימה החברה מוצרים אמריקאים, כמחאה על יחסה של ישראל כלפי הפלסטינים בגדה המערבית.

בשנת 2013, התרחבה לשווקים נוספים והחלה למכור מוצרי נייר, צילום מסמכים לעסקים, מוסדות חינוך וסטודנטים.

בשנת 2015, פתחה את סניף האקספרס הראשון שלה בעיר מוחראק.

בשנת 2018, החרימה החברה מוצרים המיוצרים בדנמרק בעקבות פרסום קריקטורות נגד הנביא מוחמד.

קישורים חיצוניים
----------------

* אתר האינטרנט הרשמי של Al Muntazah

הערות שוליים
------------

1. ↑  Al Muntazah Market Profile
2. ↑  BAHRAIN: US boycott affects supermarkets, fastfood chains, Just Food, ‏2002-04-16 (באנגלית אמריקאית)
3. ↑  התגובות ברשתות החברתיות לתחרות הקריקטורות של הנביא מוחמד
**ATR** (ראשי תיבות של **Aerei da Trasporto Regionale** - "מטוסים לתעבורה אזורית") היא יצרנית מטוסים איטלקית-צרפתית, שמניותיה מחולקות בצורה שווה בין התאגידים קבוצת איירבוס וקבוצת לאונרדו.

המטוס הראשון של החברה היה ATR 42, טיסת המבחן שלו התקיימה באוגוסט 1984, וייצורו הסדרתי החל בדצמבר 1985. בסלון האווירי בפריז בשנת 1985 הציגה החברה מטוס גדול יותר - ATR 72, וייצור סדרתי של מטוס זה החל בשנת 1986.

בין לקוחותיה הגדולים של החברה, חברות התעופה הבאות: תאי איירווייז אינטרנשיונל, צ'ק איירליינס, אייר ניו זילנד, אולימפיק איירליינס, לוט פוליש איירליינס, אליטליה, וטארום. חברת ארקיע הפעילה בעבר חמישה מטוסים מסוג ATR 72. חברת ישראייר מפעילה שלושה מטוסי ATR 72.

גוף המטוס מיוצר במפעל החברה בנאפולי, כנפיו בבורדו, והוא מורכב בטולוז.

קישורים חיצוניים
----------------

ויקישיתוף מדיה וקבצים בנושא **ATR** בוויקישיתוף
* אתר האינטרנט הרשמי של ATR
* ATR, ברשת החברתית אינסטגרם

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no2016020150
* VIAF: 1940145856912522920189
* WorldCat: lccn-no2016020150

 |
**קרבון בלאק** (באנגלית: **Carbon Black**; מוכרת גם בשם: **Bit9**) היא חברת אבטחת מידע אמריקאית, העוסקת בפיתוח תוכנה לאיתור, מניעה ותגובה לאירועי סייבר.

מטרת החברה היא לאתר התנהגות זדונית בנקודות קצה ולסייע לארגון לבלום התקפות פוטנציאליות כנגד עובדי החברה.

מטה החברה ממוקם בוולת'ם, מסצ'וסטס, ארצות הברית. החברה מעסיקה כ-1,000 עובדים ובעלת כ-5,600 לקוחות מכל רחבי העולם.

היסטוריה
--------

חברת קרבון בלאק הוקמה בשם Bit9 בשנת 2002, על ידי טוד ברנן (Todd Brennan), אלן הילרי (Allen Hillery) וג'ון הנראטי (John Hanratty) במטרה להגן על מחשבים ארגוניים.

בחודש פברואר 2014, רכשה Bit9 את חברת קרבון בלאק ובעת הרכישה גייסה כ-38 מיליון דולר מה שהביא את הון הסיכון שלה לסכם של כ-120 מיליון דולר.

בחודש אוגוסט 2013, הודיעה החברה כי מספר שרתים ברשת שלה נפרצו על ידי האקרים.

בחודש יולי 2015, רכשה את חברת אובג'קטיב לוגיסטיקס (Objective Logistics).

בחודש אוגוסט 2015, ויזיטרנס (Visitrend) המתמחה בבינה עסקית וניתוח נתונים והצהירה כי תפתח מרכז פיתוח בעיר בוסטון.

בחודש ספטמבר 2015, הצהירה על שיתוף פעולה עם חברת ארנסט אנד יאנג (Ernst & Young), סקיורווקס (SecureWorks), טרסטווב (Trustwave) ורפיד7 (Rapid7) על מנת לספק שירותי אבטחה מנוהלים.

בחודש פברואר 2016, החליפה החברה את שמה לקרבון בלאק (Carbon Black) וכן את הלוגו והמיתוג שלה.

בחודש יולי 2016, רכשה החברה את יצרנית תוכנת האנטי וירוס קונפר (Confer) תמורת כ-100 מיליון דולר.

בחודש מאי 2018, החלה להיסחר בבורסת הנאסד"ק, בשם CBLK וכחלק מההנפקה הראשונית גייסה החברה כ-190 מיליון דולר ממשקיעים שונים.

בחודש אוקטובר 2019, נרכשה קרבון בלאק על ידי חברת התוכנה האמריקאית VMware.

קישורים חיצוניים
----------------

* אתר האינטרנט הרשמי של Carbon Black (באנגלית)
* Carbon Black, ברשת החברתית אקס (טוויטר)

* Carbon Black, ברשת החברתית אינסטגרם

* Carbon Black, סרטונים בערוץ היוטיוב

הערות שוליים
------------

1. ↑  Elite Chinese Cyberspy Group Behind Bit9 Hack, Dark Reading (באנגלית)
2. ↑  Tim Greene, Carbon Black buys Confer for next-gen anti-virus, Network World, ‏19 ביולי 2016 (באנגלית)
3. ↑  Zakrzewski, Cat (2016-07-19). "Carbon Black to Acquire Confer in $100 M Deal". *Wall Street Journal* (באנגלית אמריקאית). ISSN 0099-9660. נבדק ב-2021-02-06.
4. ↑  Carbon Black - Crunchbase Company Profile & Funding, Crunchbase (באנגלית)
5. ↑  Bit9 + Carbon Black Raises $54.5M, VMware Carbon Black (באנגלית)
**Comodo** ("**קומודו**") היא חברת אבטחת מידע אמריקאית העוסקת בעיקר באבטחת אתרי אינטרנט, מוסדות ממשל ובנקים ברחבי העולם, ובפיתוח טכנולוגיות אבטחה לשוק התעשייתי. Comodo מוכרת בעיקר בזכות הפיתוחים המתקדמים שלה בתחום הצפנת המידע SSL. בנוסף משווקת החברה גם מגוון רחב של מוצרים המיועדים לשוק הפרטי כגון: תוכנות אנטי וירוס, פיירוול, רוגלות, תוכנות שיחזור מידע, תוכנות מעקב, ותוכנות להצפנת מידע באמצעות דואר אלקטרוני. בנוסף על המוצרים בתשלום מציעה Comodo גם מוצרי אבטחה בחינם המיועדים לשימוש ביתי. החברה פועלת גם באירופה ואסיה: לקומודו למעלה מ-30 מיליון התקנות של מוצרי האבטחה שלה ברחבי העולם. בנוסף על כך החברה היא חברה מאושרת CA מטעם הארגון הבינלאומי הקובע את הסטנדרטים של אבטחת אתרים ומידע באינטרנט. בנוסף לכך קומודו נחשבת לחברה השנייה בגודלה בעולם במתן אישורים ותעודות דיגיטליות לאתרי אינטרנט ואבטחת מידע בהם. מוצרי חברת קומודו קיבלו את האישורים של החברות Opswat Certification, Computing Security, WildList Organization, West Coast Labs, ICSA Labs ו-CINET.

קישורים חיצוניים
----------------

ויקישיתוף מדיה וקבצים בנושא **Comodo** בוויקישיתוף
* אתר האינטרנט הרשמי של Comodo
* Comodo, ברשת החברתית פייסבוק

* Comodo, ברשת החברתית אקס (טוויטר)

* Comodo, הבלוג הרשמי
תסמונת ריקון קיבה או ריקון קיבה מהיר (באנגלית: **Gastric dumping syndrome** או **Rapid gastric emptying**) מתרחשת כאשר מזון, במיוחד סוכר, עובר מהר מדי מהקיבה לתריסריון - שהוא החלק הראשון של המעי הדק - במערכת העיכול העליונה.

תיאור כללי
----------

במקרה של התסמונת, הקיבה אינה מסוגלת למלא את תפקיד האחסון שלה בגלל המום (למשל כריתת קיבה), והמזון חודר לפתע לתריסריון וזו הסיבה שנפיחות והקאות עלולות להופיע כתסמינים מוקדמים לאחר האכילה. התסמונת מופיעה 10–20 דקות לאחר הארוחה. התופעה שנקראת "ריקון מוקדם" שכיחה יותר מ"ריקון מאוחר", המתרחש 90–120 דקות לאחר הארוחה. אם הצרכים התזונתיים של האדם אינם מסופקים כראוי, תת-תזונה עלולה להופיע. בנוסף לירידה במשקל, זה יכול להוביל גם לפגיעה בתפקודם של איברים מסוימים: תאי הדופן הפנימי של המעי עלולים להתנוון, והפרעות עיכול וספיגה עלולות להתרחש.

סימנים ותסמינים
---------------

התסמינים של ריקון קיבה מוקדם ומאוחר שונים ומשתנים מאדם לאדם.

תסמינים של ריקון קיבה מוקדם עשויים לכלול:

* בחילה
* הקאה
* כאבי בטן והתכווצויות
* שלשול
* תחושת שובע או נפיחות בחוסר נוחות לאחר ארוחה
* הזעה
* חולשה
* סחרחורת
* הסמקה, או הסמקה של הפנים או על העור
* דופק מהיר או לא סדיר

התסמינים של תסמונת ריקון קיבה מאוחר עשויים לכלול:

* היפוגליקמיה
* שטיפה

כ-75% מהאנשים עם תסמונת ריקון קיבה מדווחים על תסמינים של תסמונת ריקון קיבה מוקדם וכ-25% מדווחים על תסמינים של תסמונת ריקון קיבה מאוחר. לחלק מהאנשים יש תסמינים של שני סוגי תסמונת ריקון הקיבה.

תזונה
-----

על החולה:

* לאכול רק כמויות קטנות, לאט ומדי פעם.
* לשתות בין הארוחות ולא במהלכן.
* להימנע מאכילת מזונות חריפים במיוחד.
* לצרוך מעט פחמימות אך כמות משמעותית של חלבון.

טיפול תרופתי
------------

* התגובה לטיפול התרופתי בדרך כלל אינה מספקת.
* תרופות אנטיכולינרגיות או גואר גאם עשויות להיות יעילות. (תרופות אנטיכולינרגיות הן תרופות החוסמות ומעכבות את פעילותו של הנוירוטרנסמיטר אצטילכולין (ACh) בסינפסות של מערכת העצבים המרכזית ומערכת העצבים ההיקפית כאחד).

קישורים חיצוניים
----------------

* 

* אתר האינטרנט הרשמי של תסמונת ריקון קיבה

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**Royal Talens** היא חברה המבוססת בהולנד המתמחה בייצור ושיווק חומרי גלם לאמנות וציוד משרדי. החברה מייצרת צבעי שמן, צבעי אקריליק, צבעי מים, צבעי שמן נמסכים במים, ופסטלים. בעבר החברה גם ייצרה סרטי דיו למכונות כתיבה, דיו לעטים נובעים ונייר העתקה, בין השאר.

היסטוריה עסקית
--------------

Royal Talens הוקמה בשנת 1899 כ-Talens ans Co, ותחומי הייצור המקוריים שלה היו צבעים, דיו וורנית. אף על פי שעיקר המיקוד העסקי היה בציוד משרדי בתחילה, כבר בשנת הקמתה ביססה החברה את קו צבעי השמן שלה, "רמברנדט". בשנת 1904 שינתה החברה את שמה ל-Talens and Zoon ("טלנס ובנו") עם הצטרפות הבן כשותף עסקי, וכעבור שנה החלו מכירות וייצוא לארצות הברית ורוסיה. בשנת 1912 נפתח משרד המכירות הראשון של החברה בארצות הברית. בשנות השלושים, בה עלתה קרנה של מכונת הכתיבה, החלו Talens מוכרים ניירות העתקה וסרטי דיו, והמפעלים הקיימים הורחבו כדי להכיל את פסי הייצור החדשים. אחרי מלחמת העולם השנייה נוסף התואר "מלכותי" לשם המותג (Koninklijke Fabrieken Talens & Zoon - "הסדנה המלכותית של טלנס ובנו"). בשנים שלאחר מכן זכתה טלנס להתרחבות משמעותית, עם פרישה בלמעלה מחמישים ארצות. בשנת 2013 רכשה החברה את חברת צבעי בשמן הנמסכים במים קוברה ושילבה אותה לתוך קו מוצרי האמנות שלה.

מותגים בולטים
-------------

* **רמברנדט** - קו צבעים מקצועיים הכולל צבעי מים, שמן ואקריליק
* **קוברה** - קו צבעי שמן הנמסכים במים
* **ואן גוך** - קו צבעים מקצועיים הכולל צבעי שמן, אקריליק, מים ופסטל
* **אמסטרדם** - קו צבעי אקריליק ברמה בינונית גבוהה, המתאימה לסטודנטים
* **ארט** **קריאשן** - קו צבעי אקריליק ברמה בינונית, המתאימה לסטודנטים ותלמידים
* **דקורפין** - קו צבעים לקרמיקה ואומנויות שונות.

קישורים חיצוניים
----------------

ויקישיתוף מדיה וקבצים בנושא **Royal Talens** בוויקישיתוף
* 

* אתר האינטרנט הרשמי של Royal Talens
* Royal Talens, ברשת החברתית אקס (טוויטר)

* Royal Talens, ברשת החברתית אינסטגרם
**Ooredoo פלסטין** היא חברה המספקת שירותי תקשורת סלולרית בטכנולוגיית GSM ו-3G לתושבי הרשות הפלסטינית.

החברה הוקמה במרץ 2007 על ידי חברת התקשורת הכוויתית וטנייה, לאחר שבמשרד התקשורת של הרשות הפלסטינית הוחלט כי יש להפעיל חברת סלולר פלסטינית נוספת על-מנת לנטרל את המונופול שיש לחברת פלטל על שוק התקשורת באוטונומיה הפלסטינית, וכן כדי לדחוק את רגלי חברות הסלולר הישראליות מהשוק הפלסטיני. לטענת אנשי משרד התקשורת הישראלי, הימצאותן של חברות אלו בשוק הפלסטיני מהווה הפרה של הסכמי אוסלו.

בהמשך נרכשה החברה על ידי קבוצת Ooredoo והיא נמצאת בבעלות קבוצת Ooredoo (57%, הרוב בבעלות QTEL, החברה-האם שלה) וקרן ההשקעות הפלסטינית (43%).

ביולי 2008 החלה החברה להציב תחנות בסיס בשטחי A ו-B. בשטחי C לא הוצבו תחנות בסיס מכיוון שלא ניתן לכך אישור המנהל האזרחי, והחברה תלתה בכך את הצורך להקים יותר תחנות בסיס בשטחי A ו-B על מנת להשיג טווח קליטה סביר, אגב יצירת קרינה סלולרית חזקה יותר באזורים אלו כאשר תחנות הבסיס המבוקשות אינן קימות. בנובמבר 2009 החלה החברה בהפעלת הרשת ושיווקה. הקידומת שהוקצתה לחברה על ידי משרד התקשורת הישראלי היא 056. החיוג מחו"ל למספרי טלפון ברשת וטנייה יכול להתבצע באמצעות הקידומת הבינלאומית של ישראל (972) וגם באמצעות הקידומת הבינלאומית הישירה של שטחי הרשות הפלסטינית (970), במדינות שבהן הקידומת הישראלית חסומה.

לחברה מעל 200 אלף לקוחות והיא מציעה ללקוחותיה נדידה בשטחי ישראל בהם אין קליטה של הרשת, באמצעות רשת סלקום. כמו כן, לחברה הסכם מיוחד עם רשת orange ירדן, המאפשר למנויים של שתי החברות לנדוד בין ירדן והגדה המערבית, ללא עלויות נדידה.

החל משנת 2018 החברה מספקת גם שירותי דור שלישי בגדה המערבית. נכון לשנת 2019 לחברה 1.3 מיליון לקוחות.

בשנת 2018 שונה שמה מווַטַנִייה מובייל ל-Ooredoo פלסטין כחלק מתהליך המיתוג של החברה האם, קבוצת Ooredoo. מפעילה סלולרית מקטר.

קישורים חיצוניים
----------------

ויקישיתוף מדיה וקבצים בנושא **Ooredoo פלסטין** בוויקישיתוף
* אתר האינטרנט הרשמי של חברת ooredoo פלסטין (באנגלית)
* אבי יששכרוף, הרינגטון המבוקש בגדה: אללהו אכבר, באתר הארץ, 4 בנובמבר 2009

הערות שוליים
------------

1. 1 2  Wataniya Mobile Becomes Ooredoo Palestine | Ooredoo corporate, Ooredoo corporate | The Ooredoo corporate website, ‏2018-11-28 (באנגלית)
2. ↑  Ooredoo Palestine Posts 11% growth in EBITDA for first 9M 2019
**SSL** (בעבר -Space Systems/Loral, LLC (SS/L)) היא חברה בתחום תעשיית החלל. מטה החברה ממוקם בפאלו אלטו והיא נמצאת בבעלות מלאה של Maxar Technologies הקנדית.

היסטוריה
--------

החברה הוקמה כמעבדת מחקר מערבית של פילקו בשנת 1957. בהמשך היא הייתה חטיבת החלל של פורד ונרכשה על ידי Loral Corporation בשנת 1990 תמורת 715 מיליון $. לאחר הרכישה שמה שונה ל-Space Systems/Loral. גם יחידות נוספות של "פורד" בתחום החלל מסן חוזה נרכשו על ידי Loral.

בשנת 2012 החברה נרכשה על ידי חברה קנדית MDA תמורת 875 מיליון $. בשנת 2017 שמה חברת האם שונה ל-Maxar Technologies.

מוצרים
------

בשנת 1960 נבנה הלווין הראשון Courier 1B, שהיה בין לווייני תקשורת הראשונים.

במרוצת השנים החברה בנתה לווייני תקשורת, לווייני מזג אוויר ולווייני חישה מרחוק. בין לקוחות החברה חברות כמו אינטלסט, Eutelsat, Globalstar, SES ורבים אחרים. החברה סיפקה רוב לווייני צילום מסדרה "SkySat" שמופעלת על ידי Planet Labs. בסך הכול סופקו ללקוחות כ-100 לוויינים בתחומים שונים.

מוצרי החברה שולבו בתחנת החלל הבין-לאומית. מערכת מדחפים של LADEE תוכננו ונבנו על ידי SSL.

בשנת 2017 SSL זכתה בפרויקט של נאס"א לבניית רכב חלל לבדיקת ותחזוקת לוויינים קיימים. הפרויקט מבוצע ביחד עם מעבדת המחקר של צי ארצות הברית וגופי מחקר נוספים. בשנת 2019 החברה החליטה לעזוב את הפרויקט

במאי 2019 SSL נכללה ברשימת חברות שישתפו פעולה עם נאס"א במשימה לירח החדשה "ארטמיס".

גשושית פסיכה שמתוכנן לשיגור באוקטובר 2023 נבנה על ידי SSL.

קישורים חיצוניים
----------------

ויקישיתוף מדיה וקבצים בנושא **SSL** בוויקישיתוף
* 
* מידע על החברה
* SSL, ברשת החברתית פייסבוק

* SSL, ברשת החברתית אקס (טוויטר)

* SSL, ברשת החברתית LinkedIn

* SSL, סרטונים בערוץ היוטיוב

הערות שוליים
------------

1. ↑  Sandra Erwin, Maxar’s exit from DARPA satellite servicing program a cautionary tale, SpaceNews, ‏2019-01-30 (באנגלית אמריקאית)

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 9281 7659
* VIAF: 136205196
* WorldCat: lccn-n95111313

 |
**קבוצת תמימי** (בערבית: **مجموعة شركات التميمي**; באנגלית: **Tamimi Group**) היא קונגלומרט סעודי המפעילה מרכולים, בתי מלון, נדל"ן, ייצור מים, חשמל ונפט.

מטה החברה הראשי נמצא בעיר דמאם, ערב הסעודית, מלבדו מפעילה החברה מספר סניפים ברחבי המדינה ובפקיסטן.

היסטוריה
--------

החברה הוקמה בשנת 1942 על ידי עלי עבדאללה אל תמימי כדי לספק חלקים לחברת הנפט הממלכתית עראמקו הסעודית.

בשנת 1949, הקימה את חטיבת המסחר (Tamimi Commercial) שעסקה ביבוא והפצה של מוצרים בערב הסעודית.

בשנת 1953, הקימה את חטיבת הנדל"ן.

בשנת 1976, החלה לפעול במגזר התעשייתי ופעלה בתחום החשמל, האנרגיה והנפט.

בשנת 1979, הקימה את חטיבת הקמעונאות המפעילה כיום כ-70 חנויות בערב הסעודית.

בשנת 1998, הקימה את חטיבת הבנייה.

בשנת 2009, החלה החברה לשתף פעולה עם התאגיד האמריקאי ג'נרל אלקטריק והקימה עמו מרכז להתפלת מים.

בשנת 2018, הקימה החברה את רשת המרכולים תמימי, שנחשבת לגדולה ביותר בעיר דמאם.

קישורים חיצוניים
----------------

ויקישיתוף מדיה וקבצים בנושא **Tamimi Group** בוויקישיתוף
* אתר האינטרנט הרשמי של Tamimi Group

הערות שוליים
------------

1. ↑  Tamimi Commercial
2. ↑  Saudiexpat, Saudi Scenes: Tamimi Safeway, Saudi Scenes, ‏2011-09-19
3. ↑  Saudi Aramco World : From Suqs to Supermarkets, archive.aramcoworld.com
4. ↑  Investing in Saudi Arabia: GE Opens Water & Process Technology Center in Dammam | GE News, www.ge.com (באנגלית)
5. ↑  GE opens water and process technology centre in Saudi Arabia, Filtration and Separation (באנגלית)
6. ↑  Tamimi Markets opens largest store in Dammam, Arab News, ‏2016-02-28 (באנגלית)
**חברת ונטיב** (באנגלית: **Vantive**) הייתה חברה שעסקה בפיתוח תוכנה לניהול קשרי לקוחות ושימור לקוחות.

ונטיב נוסדה בשנת 1990 על ידי רוג'ר סיפל (Roger Sippl), סטיבן גולדוורת'י (Steven Goldsworthy), וויליאם דוידוב (William Davidow) תחת השם פרואקטיב (ProActive).

המוצר העיקרי של החברה היה מערכת ונטיב (Vantive System) שמטרתה הייתה לספק פתרון לניהול קשרי לקוחות, שימור לקוחות, בניית יומנים משותפים, ניהול ובחינה של הזדמנויות עסקיות, ניהול מכירות, בחינת איכות השירות ועוד.

בתאריך 31 בדצמבר 1999 מוזגה ונטיב עם חברת פיפלסופט (PeopleSoft) בעסקה המוערכת ב-433 מיליון דולר.

בשנת 2005 הודיעה חברת אורקל (Oracle) על רכישת חברת פיפלסופט (PeopleSoft) וכמו כן גם את הזכויות על מערכת ונטיב.

לאחר רכישת הזכויות על ידי אורקל, הוחלט להפסיק את פיתוח ונטיב ולעבור לפתרונות אחרים.

ראו גם
------

* SugarCRM
* Vtiger CRM

קישורים חיצוניים
----------------

* 

* אתר האינטרנט הרשמי של Vantive (באנגלית)
* מוצרי PeopleSoft באתר Oracle (באנגלית)
* מידע אודות מאפייני מערכת ונטיב (באנגלית)

הערות שוליים
------------

1. ↑  PeopleSoft, Vantive merge in $433 million deal, CNET (באנגלית)
2. ↑  Oracle Buys PeopleSoft, www.oracle.com
3. ↑  Lohr, Steve; Flynn, Laurie J. (2004-12-14). "Oracle to Acquire PeopleSoft for $10.3 Billion, Ending Bitter Fight". *The New York Times* (באנגלית אמריקאית). ISSN 0362-4331. נבדק ב-2018-12-31.
פירוש נוסף ערך זה עוסק בחברת תעופה בריטית. אם התכוונתם לחברת תעופה גרמנית, ראו XL איירווייז (גרמניה).

בואינג 737-400 של החברה ב"מדים" הישנים
**XL איירווייז** (באנגלית: **XL Airways**) הייתה חברת תעופה בריטית, המוגדרת כחברת תעופה במחיר נמוך, שחדלה להפעיל טיסות ב-12 בספטמבר 2008. החברה סיפקה טיסות שכר לטווח ארוך וקצר.

תולדות החברה
------------

החברה נוסדה ב-1994 והחלה להפעיל טיסות ב-17 בדצמבר 1994. כחברת שכר חדשה, התמקדה החברה בטיסות מנמל התעופה לונדון גטוויק ונמל התעופה מנצ'סטר ליוון, קפריסין, טורקיה, ספרד, האיים הקנריים, סנט לוסיה ומצרים. ב-11 בספטמבר 2008, דיווחה רשת החדשות BBC שהחברה נתבעה וחדלה להפעיל טיסות.

החברה זכתה במספר פרסים: חברת התעופה הטובה ביותר לשנת 2006, חברת הצ'ארטר המובילה בעולם לשנת 2004, 2005 ו-2007.

צי המטוסים
----------

| דגם | מספר המטוסים |
| --- | --- |
| איירבוס A330 | 1 |
| בואינג 737-800 | 12 |
|  בואינג 737-900 | 2 |
| בואינג 767-200 | 1 |
| בואינג 767-300 | 2 |

לשעבר בצי:

* איירבוס A320-200 (הושכר לאייר מלטה).
* בואינג 747-300.
* בואינג 737-400.
* בואינג 757-200.

קישורים חיצוניים
----------------

ויקישיתוף מדיה וקבצים בנושא **אקסל איירווייז** בוויקישיתוף
* אתר האינטרנט הרשמי של XL איירווייז
**אוויה** (באנגלית: **Avaya**) היא חברת תקשורת כלל עולמית המתמחה בטכנולוגיות טלפוניה ומוקדי טלפוניה לחברות. החברה בעבר הייתה יחידת תקשורת לעסקים של חברת לוסנט טכנולוגיות והופרדה ממנה ב-1 באוקטובר 2000. מאז ההפרדה, מכרה אוויה את עסקי הייצור והחיבוריות ורכשה מספר חברות כדי לתמוך במוצריה החדשים.

החברה התרחבה באירופה בעקבות רכישת החברות טנוביס (Tenovis) ו-Ubiquity Software ובאסיה באמצעות רוב בעלי עניין בטאטה טלקום (כיום Avaya Global Connect). נכון ל-2006 לחברה כ-20,000 עובדים, 40% מהם מחוץ לארצות הברית.

הנהלת החברה שוכנת בסנטה קלרה, קליפורניה.

אוויה הייתה ספק התקשורת המשולבת קול ונתונים הרשמית עבור אולימפיאדת החורף בסוצ'י 2014, גביע העולם בכדורגל 2006, גביע העולם בכדורגל 2002 וגביע העולם בכדורגל נשים 2003.

רוב מוצרי ולקוחות אוויה כיום הם לקוחות העבר של AT&T.

ב-19 בינואר 2017 הגישה החברה בקשה להגנת צ'פטר 11. בבקשה הציגה החברה נכסים בסך 5.5 מיליארד דולר וחוב בסך 6.3 מיליארד דולר. בדצמבר 2017 הודיעה החברה שאינה זקוקה יותר להגנה זו, לאחר שהקטינה את חובותיה בשלושה מיליארד דולר.

החברה מחזיקה מרכז פיתוח ומכירות בישראל, ובו יותר מ-200 עובדים.

קישורים חיצוניים
----------------

* אתר האינטרנט הרשמי של אוויה (באנגלית)

ויקישיתוף מדיה וקבצים בנושא **אוויה** בוויקישיתוף
* אוויה מעבדות מחקר

הערות שוליים
------------

1. ↑  Avaya GlobalConnect In Pact With TCCS
2. 1 2  גד פרץ, ‏בשורה ללקוחות העסקיים של אוויה: יצאה מ-Chapter 11‏, באתר גלובס, 18 בדצמבר 2017

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0004 0434 1486
* LCCN: no2002078710
* VIAF: 158611486
* WorldCat: lccn-no2002078710

 |
**אוויס** (באנגלית: **Avis**) היא חברת השכרת רכב בינלאומית, שבסיסה בניו ג'רזי, ארצות הברית.

היסטוריה
--------

בשנת 1946 פתח וורן אוויס, טייס בחיל האוויר האמריקאי, סוכנות השכרת הרכב בשדה התעופה Willow Run ביפסילנטי, מישיגן שבארצות הברית. עד אז לא הייתה אפשרות לשכור רכב בנמלי התעופה, ואוויס, שרכב על אופניים מנמל התעופה לביתו, נאלץ לשאת את אופניו בבטן המטוס לכל מקום שטס אליו. בעת הפתיחה היו ברשות החברה 3 מכוניות.

ב-1953 הקימה אוויס את סניפיה הראשונים מחוץ לגבולות ארצות הברית, באירופה, בקנדה ובמקסיקו. ב-1963 השיקה אוויס מסע פרסום עולמי, שסיסמתו, "We are No. 2. We try harder". הסיסמה ביטאה שינוי ניהולי וארגוני שהעמיד את הלקוחות והשירות ללקוחות בראש סדרי העדיפויות של החברה. נכון ל-2013 משתמשת החברה בסיסמה "We try harder" בפרסומיה.

לאוויס יש כ-9,550 תחנות השכרת רכב ב-180 מדינות ברחבי העולם. הזמנות הרכב מתבצעות דרך האינטרנט, בטלפון ובאמצעות סוכני הנסיעות. צי המכוניות הבינלאומי של החברה כולל יותר מ-575,000 כלי רכב. מחזור המכירות השנתי של אוויס עומד על כ-2.5 מיליארד דולר. בכל שנה מבצעת החברה כ-38 מיליון השכרות רכב.

אוויס בישראל
------------

סוכנות אוויס בקריית אריה בפתח תקווה
בישראל פועלת אוויס מתחילת שנות השישים של המאה העשרים. חברת "דן רנט-א-קאר" הוקמה בשנת 1986 ונרשמה למסחר בבורסה בתל אביב ב-1993. שמה שונה ל-"דן רכב ותחבורה" בשנת 2002, בשנת 2011 הועברה הבעלות בזיכיון אוויס ל-"קרדן רכב בע"מ". עד אמצע שנות ה-90 התמקדה החברה בפעילות השכרת הרכב לזמן קצר בישראל ובחו"ל. מאמצע שנות ה-90 הפך הליסינג התפעולי לתחום הפעילות המרכזי של החברה. לזמן קצר משכירה אוויס מגוון כלי רכב, פרטיים ומסחריים, להשכרה לתקופה של עד שנה. לתקופות ארוכות יותר מציעה החברה ליסינג תפעולי - השכרת רכב לתקופות ארוכות (בין שנה לשלוש שנים) תמורת תשלום חודשי קבוע, וכן ליסינג מימוני/פרטי. בין לקוחותיה – מותגים בינלאומיים ומקומיים מובילים, כגון "טבע", "פלאפון", "אלקטרה", "מארוול", נייס" וכו'.

בנוסף, עוסקת החברה במכירת כלי רכב מיד ראשונה מצי הליסינג וההשכרה - בכל שנה מוכרת החברה כ-10,000 כלי רכב.

נכון לשנת 2016, מספר הרכבים של אוויס הוא כ-31,000 כלי רכב, רובם בליסינג תפעולי. החברה מפעילה 13 סניפי השכרה מנהריה ועד אילת ו-20 מרכזים למכירת רכב מיד ראשונה מצי הליסינג וההשכרה.

החל משנת 2016, אוויס ישראל היא בבעלות קבוצת יוניברסל מוטורס ישראל.

ראו גם
------

* הרץ (חברה)

קישורים חיצוניים
----------------

ויקישיתוף מדיה וקבצים בנושא **אוויס** בוויקישיתוף
* אתר האינטרנט הרשמי של אוויס
* אוויס, ברשת החברתית פייסבוק

* אוויס, ברשת החברתית אקס (טוויטר)

* אוויס, ברשת החברתית אינסטגרם

הערות שוליים
------------

1. ↑  דו"ח פעילות תקופתי לשנת 2015 - קרדן רכב בע"מ, עמ' 4

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007450493305171
* ISNI: 0000 0001 0695 0988
* LCCN: n80069045
* VIAF: 140642822
* WorldCat: lccn-n80069045

 |
**אוליב** היא רשת מלונות ישראלית, בבעלותו של איש העסקים עמית פורת.

פורת הוא בן למשפחה העוסקת בחקלאות ולאם אשר הקימה את וילת האירוח הראשונה בישראל. הוא הקים לאחר שחרורו מצה"ל חברת סטארט-אפ בתחום התוכנה והמלונאות. לאחר מכירת החברה בשנת 2009, הקים פורת בשנת 2010 את רשת "אוליב", שהחלה דרכה כרשת ניהול אירוח כפרי, עם ניהול של מתחמי תיירות כפרית בגליל. בשנת 2016 הקים פורת את המותג Olive in the city, במסגרתו מפעילה רשת מלונות אוליב מלונות שונים גם במרכזי ערים בישראל.

מאז 2016 התפתחה הרשת לניהול וחכירה של מלונות נוספים וכיום ברשותה בתי מלון ומתחמי נופש הפרוסים ברחבי ישראל. מלונות הרשת מחולקים על פי קטגוריות בחירה שונות תחת המותג "החופש לבחור", כאשר האורחים יכולים לבחור בין סוגי חופשה שונים.

פריסת מלונות הרשת וחלוקה לקטגוריות
----------------------------------

### חופשה כפרית

* כפר הנופש Olive על הכנרת – חוף גולן
* כפר הנופש Olive דולפין וילג' - שבי ציון

### חופשה אורבנית

* מלון Olive נהריה
* מלון The White House תל אביב
* מלון TLV 88  תל אביב
* מלון גורדון תל אביב
* מלון Beer Garden תל אביב

### מלונות יוקרה

* מלון Olive בגלבוע

קישורים חיצוניים
----------------

* אתר האינטרנט הרשמי של רשת מלונות אוליב
* אוליב, ברשת החברתית פייסבוק
* רשת מלונות אוליב, ברשת החברתית פייסבוק

| ישראלישראל רשתות בתי מלון ישראליות |
| --- |
| 

|  |
| --- |
| אוליב • אורכידאה • אסטרל • בראון • דן • הרברט סמואל • טמרס • ישרוטל • פתאל (כולל: U, הרודס, לאונרדו) • פרימה • קיסר פרמייר • קלאב הוטל • רימונים |

 |